钦定古今图书集成/理学汇编/文学典/第156卷 > 《徐师曾文体明辩》 > 《为并州长史张仁亶进九鼎铭表》
## 钦定古今图书集成/理学汇编/文学典/第156卷 > 《徐师曾文体明辩》 > 《为并州长史张仁亶进九鼎铭表》

唐吴少微

“臣闻鼎者，夏后氏作群牧贡金，远方图物，备诸山泽以御魑魅。厥后嗣德昏回，鼎迁于商。夏之宝也，杞不
足征；殷既有之，又患失之。周德休明，神宝不坠，百代
可继，伏惟陛下光大而当之。若乃崇贵之器，金玉之
鼎，镕首山，发睢上，列太庙，序明堂，克昭灵命，以奉上
帝，非愚臣所敢议。臣闻《礼》之兴也，始诸饮食，故先王”
之制，日举九鼎。盖筠药淳熬，涤瀡膏饵，御九州之美，
顺四时之和，臣所以征缮北金，敢贡新鼎。夫有器必
有铭，臣窃见九州攸同，迺述九号。夫永昌、天中，所以
基皇周也；长安、及岐，所以纪灵瑞也；武兴建都，所以
光帝闬也；《礼》日观禅云亭，所以美升中也；少阳载青，
所以冀储德也；东原底平，所以广封植也；江都淮海，
所以肆朝宗也；江陵作乂，所以制荆蛮也；成都奧区，
所以遏珍贡也。夫此九者，诚不足揄衍鸿休，昭振方
统。庶睹者美其所称，知有由作。微臣朽老，不达歌颂，
惭八命之宠章，负中军之重任。匪躬厥献，伏表汗流。
其《九鼎铭》，谨遣某官奉表以闻。